b'\n_START_ARTICLE_\nGeorges V\xc3\xa9zina\n_START_SECTION_\nOsebno \xc5\xbeivljenje\n_START_PARAGRAPH_\nGeorges V\xc3\xa9zina, najmlaj\xc5\xa1i izmed osmih otrok, se je rodil 21. januarja 1887 v Chicoutimiju, Quebec. Rodil se je materi Clari in o\xc4\x8detu Jacquesu, lokalnemu peku in priseljencu iz kraja St. Nicholas de Larchoelle, Francija. Mladi Georges je obiskoval \xc5\xa1olo Petit S\xc3\xa9minaire v Chicoutimiju, z dopolnjenimi \xc5\xa1tirinajstimi leti je \xc5\xa1olo zapustil, da bi pomagal o\xc4\x8detu v njegovi pekarni. Hokej na ledu je igral \xc5\xbee kot mladeni\xc4\x8d, udele\xc5\xbeeval se je neuradnih uli\xc4\x8dnih hokejskih tekem z ostalimi vrstniki. Na tekmah je igral v \xc4\x8devljih in \xc5\xa1ele pri 16 letih je prvi\xc4\x8d obul drsalke, ko se je pridru\xc5\xbeil lokalnemu mo\xc5\xa1tvu v Chicoutimiju. Ker se Chicoutimi nahaja ve\xc4\x8d kot 200\xc2\xa0km stran od mesta Quebec City v zakotnem podro\xc4\x8dju v pokrajini Quebec, ni hokejski klub tekmoval v nobeni organizirani hokejski ligi. Namesto tega je klub, znan kot Saguen\xc3\xa9ens (\xc2\xbbLjudje iz Saguenaya\xc2\xab, regije, kjer se Chicoutimi nahaja), hodil na turneje po pokrajini in proti razli\xc4\x8dnim klubom igral ekshibicijske tekme._NEWLINE_V\xc3\xa9zina se je 3. junija 1908 v Chicoutimiju poro\xc4\x8dil z Marie-Ad\xc3\xa9la\xc3\xafde-Stello Morin. Po V\xc3\xa9zinajevi smrti so poro\xc4\x8dali, da je bil o\xc4\x8de dvaindvajsetim otrokom. Govorico je spro\xc5\xbeil direktor Canadiensov Leo Dandurand, ki je novinarjem dejal, da V\xc3\xa9zina\xc2\xa0\xc2\xbbne govori angle\xc5\xa1ko in da ima 22 otrok, od tega so se mu trikrat rodili troj\xc4\x8dki, vsi pa so se rodili v razmiku 9 let\xc2\xab. Zares sta se zakoncema rodila le dva otroka, Georges pa je govoril polomljeno angle\xc5\xa1\xc4\x8dino. Leta 1912 sta povila prvega otroka Jean-Julesa. Njun drugi otrok je na svet privekal tisto no\xc4\x8d leta 1916, ko so Canadiensi prvi\xc4\x8d dvignili Stanleyjev pokal. Georges je bil obeh dogodkov tako vesel, da je drugega sina imenoval Marcel Stanley. Ko ni igral hokeja, je V\xc3\xa9zina \xc5\xbeivel mirno \xc5\xbeivljenje in vodil strojarno v Chicoutimiju.\n_START_SECTION_\nNHA\n_START_PARAGRAPH_\n17. februarja 1910 je Chicoutimi Hockey Club igral ekshibicijsko tekmo proti NHA mo\xc5\xa1tvu Montreal Canadiens. \xc4\x8ceprav je bil Chicoutimi v podrejenem polo\xc5\xbeaju, Canadiensi niso uspeli zadeti in so tekmo izgubili. To je spodbodlo vratarja Canadiensov Josepha Cattarinicha, da je vodilne v svojem klubu prepri\xc4\x8dal, da so V\xc3\xa9zinaju ponudili preizku\xc5\xa1njo za vstop v mo\xc5\xa1tvo Canadiensov. V\xc3\xa9zina je sprva ponudbo zavrnil in ostal v Chicoutimiju, dokler se niso Canadiensi decembra istega leta vrnili v Chicoutimi. Tokrat je Canadiensom uspelo prepri\xc4\x8dati Georgesa, kot tudi njegovega brata Pierra, da sta skupaj pri\xc5\xa1la v Montreal. Brata V\xc3\xa9zina sta v Montreal prispela 22. decembra 1910. Medtem ko se Pierru ni uspelo uvrstiti v mo\xc5\xa1tvo, je Georges na Canadiense napravil vtis predvsem s spretno igro s palico, s katero je odbijal strele. Georges V\xc3\xa9zina je podpisal pogodbo, ki mu je navrgla 800 CAD na sezono. Kot profesionalec je debitiral 31. decembra 1910 proti mo\xc5\xa1tvu Ottawa Hockey Club. V sezoni 1910/11 je za Canadiense igral vseh 16 tekem. Z mo\xc5\xa1tvom je kon\xc4\x8dal na drugem mestu z 8 zmagami in 8 porazi, sam pa je v mre\xc5\xbeo spustil najmanj plo\xc5\xa1\xc4\x8dkov med vsemi vratarji._NEWLINE_V naslednji sezoni je V\xc3\xa9zina zopet v svojo mre\xc5\xbeo prepustil najmanj plo\xc5\xa1\xc4\x8dkov. Prav tako je mo\xc5\xa1tvo znova sezono kon\xc4\x8dalo z 8 zmagami, a tokrat z 10 porazi, kar je bilo dovolj za zadnje, \xc4\x8detrto mesto. Svoj prvi shutout je V\xc3\xa9zina dosegel v sezoni 1912/13 na tekmi proti Ottawi, 18. januarja 1913. Tisto sezono je njegovo mo\xc5\xa1tvo kon\xc4\x8dalo z 11 zmagami. V sezoni 1913/14 so Canadiensi prvi\xc4\x8d osvojili prvo mesto v NHA, na prvem mestu so se izena\xc4\x8dili z mo\xc5\xa1tvom Toronto Blueshirts. Vnovi\xc4\x8d je V\xc3\xa9zina dopustil najmanj zadetkov med vsemi vratarji, mo\xc5\xa1tvo pa je tokrat vknji\xc5\xbeilo 13 zmag in 7 porazov. NHA-jeva pravila so dolo\xc4\x8dala, da prvouvr\xc5\xa1\xc4\x8deno mo\xc5\xa1tvo napreduje neposredno v finale Stanleyjevega pokala, a zaradi izena\xc4\x8denja po to\xc4\x8dkah so bili Canadiensi primorani odigrati dvotekemsko kon\xc4\x8dnico proti Torontu. Na prvi tekmi je V\xc3\xa9zina ob zmagi Montreala z 2:0 vknji\xc5\xbeil shutout, medtem ko je na drugi tekmi v svojo mre\xc5\xbeo spustil 6 plo\xc5\xa1\xc4\x8dkov. O zmagovalcu serije je odlo\xc4\x8dala razlika v golih z obeh tekem, v kateri je bil bolj\xc5\xa1i Toronto, ki je tako igral za Stanleyjev pokal in ga tudi osvojil._NEWLINE_Potem ko so v naslednji sezoni kon\xc4\x8dali na zadnjem mestu, so V\xc3\xa9zina in soigralci v sezoni 1915/16 zmagali 16-krat. Sezono so kon\xc4\x8dali na prvem mestu in se kot vodilno mo\xc5\xa1tvo lige pomerili za Stanleyjev pokal proti prvaku konkuren\xc4\x8dne PCHA lige, mo\xc5\xa1tvu Portland Rosebuds. Canadiensi so serijo dobili z 3-2 v zmagah in prvi\xc4\x8d v zgodovini kluba osvojili Stanleyjev pokal. Na no\xc4\x8d pete tekme se je rodil V\xc3\xa9zinajev drugi sin, kar je zanj pomenilo dodano vrednost na vsoto 238 $ za zmago, ki jo je prejel vsak \xc4\x8dlan Canadiensov. Zavoljo okoli\xc5\xa1\xc4\x8din je V\xc3\xa9zina kasneje serijo ozna\xc4\x8dil za vrhunec svoje kariere. Sezono 1916/17 je V\xc3\xa9zina \xc5\xa1e \xc4\x8detrti\xc4\x8d v karieri kon\xc4\x8dal z najmanj prejetimi zadetki in pomagal Canadiensom do finala Stanleyjevega pokala 1917, kjer so izgubili proti mo\xc5\xa1tvu Seattle Metropolitans.\n_START_SECTION_\nNHL\n_START_PARAGRAPH_\nLigo NHA je novembra 1917 nadomestila liga NHL, V\xc3\xa9zina in soigralci so se pridru\xc5\xbeili novi ligi. 18. februarja 1918 je V\xc3\xa9zina postal prvi vratar v zgodovini lige NHL, ki je vknji\xc5\xbeil shutout. To mu je uspelo na tekmi proti mo\xc5\xa1tvu Toronto Arenas, ki so jo Canadiensi dobili z izidom 9-0. 28. decembra 1918 je postal prvi vratar, ki so mu pripisali podajo. Podal je pri golu Newsyja Lalondeja, ki je samo pobral plo\xc5\xa1\xc4\x8dek po V\xc3\xa9zinajevi obrambi. Sezono je zaklju\xc4\x8dil z 12 zmagami, obenem je tudi kon\xc4\x8dal na prvem mestu lestvice vratarjev lige po povpre\xc4\x8dju prejetih zadetkov na tekmo (GAA). Prav tako je postavil rekord v najmanj\xc5\xa1em \xc5\xa1tevilu dose\xc5\xbeenih shutoutov v sezoni, potrebnem za osvojitev prvega mesta lestvice vratarjev po shutoutih. Rekord si je delil z vratarjem Ottawe Clintom Benedictom, oba sta sezono kon\xc4\x8dala z enim shutoutom._NEWLINE_V sezoni 1918/19 je V\xc3\xa9zina z mo\xc5\xa1tvom zmagal na 10 tekmah in povedel mo\xc5\xa1tvo do zmage v kon\xc4\x8dnici lige proti Ottawi. S tem so si Canadiensi zagotovili nastop v finalu Stanleyjevega pokala proti prvaku lige PCHA, mo\xc5\xa1tvu Seattle Metropolitans. Finale Stanleyjevega pokala 1919 je potekalo v Seattlu. Obe mo\xc5\xa1tvi sta v finalu zmagali na dveh tekmah, na eni pa igrali neodlo\xc4\x8deno, nato pa je bilo finale prekinjeno zaradi epidemije \xc5\xa1panske gripe. Prekinitev finala je pomenila tudi, da se je prvi\xc4\x8d v zgodovini pokala pripetilo, da ga niso podelili. V desetih tekmah kon\xc4\x8dnice pred prekinitvijo finala je V\xc3\xa9zina s soigralci zmagal na \xc5\xa1estih tekmah, izgubil na treh in remiziral na eni. Na 10 tekmah je tudi zabele\xc5\xbeil en shutout. V\xc3\xa9zina je v naslednjih dveh sezonah zabele\xc5\xbeil skoraj identi\xc4\x8dne statisti\xc4\x8dne vnose, s 13 zmagami, 11 porazi in GAA nad 4 v sezonah 1919/20 in 1920/21. V naslednji sezoni, sezoni 1921/22, je zmagal na 12 tekmah, Canadiensom pa se ni uspelo uvrstiti v finale Stanleyjevega pokala._NEWLINE_Potem ko je bil z mo\xc5\xa1tvom uspe\xc5\xa1en na 13 tekmah sezone 1922/23, se mu ni uspelo uvrstiti v finale Stanleyjevega pokala. V kon\xc4\x8dnici lige NHL so jih namre\xc4\x8d porazili hokejisti Ottawe. V naslednji sezoni se je V\xc3\xa9zina vrnil na mesto vodilnega vratarja lige po najni\xc5\xbejem GAA. Njegovo povpre\xc4\x8dje 1.97 je bilo prvo povpre\xc4\x8dje v zgodovini lige, ni\xc5\xbeje od 2. Sezona 1923/24 je Canadiensom prinesla 13 zmag in uvrstitev v kon\xc4\x8dnico lige NHL, kjer so se znova pomerili z mo\xc5\xa1tvom Ottawa Hockey Club. Tokrat so bili uspe\xc5\xa1ni in so nato odpravili PCHA mo\xc5\xa1tvo Vancouver Maroons za zagotovitev finala Stanleyjevega pokala 1924. Tam so se sre\xc4\x8dali z WCHL ekipo Calgary Tigers in jo premagali z 2-0 v tekmah. Na drugi tekmi je V\xc3\xa9zinaju uspel tudi shutout. Naslov prvaka Stanleyjevega pokala je bil prvi za Canadiense, odkar so bili \xc4\x8dlani lige NHL, in drugi v klubski zgodovini. V finale Stanleyjevega pokala so se Canadiensi uvrstili tudi v sezoni 1924/25, v kateri so vknji\xc5\xbeili 17 zmag, 11 porazov in 2 remija. V\xc3\xa9zina je dosegel GAA 1.81, s \xc4\x8dimer je zopet povedel v ligi. Canadiensi so se sicer v finale pokala uvrstili, ker je bilo vodilno mo\xc5\xa1tvo rednega dela sezone Hamilton Tigers suspendirano. Suspenz je pri\xc5\xa1el, ker Tigersi niso hoteli igrati v kon\xc4\x8dnici, saj so \xc5\xbeeleli za igranje v kon\xc4\x8dnici prejeti ve\xc4\x8d denarja. V finalu so se Canadiensi pomerili z mo\xc5\xa1tvom Victoria Cougars in izgubili z izidom 3-1 v tekmah._NEWLINE_Ko se je V\xc3\xa9zina vrnil v pripravljalni kamp v Montrealu pred sezono 1925/26, je bil vidno obolel, \xc4\x8detudi ni o tem rekel niti besede. Do prve tekme v sezoni, 28. novembra proti mo\xc5\xa1tvu Pittsburgh Pirates, je izgubil skoraj 16 kg. Na dan tekme so mu tudi izmerili telesno temperaturo, ki je zna\xc5\xa1ala 38,8\xc2\xa0\xc2\xb0C. Kljub temu je V\xc3\xa9zina zadrsal na led in odigral prvo tretjino, v kateri je ohranil mre\xc5\xbeo nedotaknjeno. Med odmorom je pri\xc4\x8del bruhati kri in se nato vrnil na led za drugo tretjino. Zatem se je zgrudil v vratarjevem prostoru in tekmo zapustil. Zamenjal ga je Alphonse Lacroix, ki je predtem branil barve ameri\xc5\xa1ke reprezentance na Zimskih olimpijskih igrah 1924._NEWLINE_Dan po tekmi so V\xc3\xa9zinaju zdravniki diagnosticirali tuberkulozo in mu svetovali, naj ostane doma. V\xc3\xa9zina se je 3. decembra \xc5\xa1e zadnji\xc4\x8d odpravil v sla\xc4\x8dilnico Canadiensov, da bi se poslednji\xc4\x8d poslovil od soigralcev. L\xc3\xa9o Dandurand je kasneje zapisal, da je V\xc3\xa9zina sedel v svojem kotu sla\xc4\x8dilnice, medtem ko so mu "solze tekle po licih. Oziral se po svoji stari opremi in drsalkah, ki jih je priskrbel pomo\xc4\x8dnik Canadiensov Eddie Dufour v Georgesov kot. Potem je prosil za majhno uslugo - prosil je za jopo, ki jo je nosil na zadnji seriji za pokal."  V\xc3\xa9zina se je nato vrnil v svoj rodni Chicoutimi z \xc5\xbeeno Marie. V Chicoutimiju je v hotelu H\xc3\xb4tel-Dieu 27. marca 1926 v zgodnjih urah umrl. \xc4\x8ceprav je v celotni sezoni odigral le eno tretjino ene tekme, mu je klub naklonil pla\xc4\x8do celotne sezone (6.000 $), kar je bil dokaz, kako pomemben \xc4\x8dlen v mo\xc5\xa1tvu je bil.\n_START_SECTION_\nZapu\xc5\xa1\xc4\x8dina\n_START_PARAGRAPH_\nV\xc3\xa9zina je bil eden najbolj dominantnih vratarjev v ligi NHA in za\xc4\x8detku lige NHL. Canadiense je popeljal do petih nastopov v finalu Stanleyjevega pokala, kjer so pokal dvignili dvakrat. Sedemkrat v karieri je dosegel najni\xc5\xbeji GAA v svoji ligi, \xc5\xa1e petkrat pa je imel drugi najbolj\xc5\xa1i GAA v svoji ligi. Od pridru\xc5\xbeitve Canadiensom leta 1910 do leta 1925, ko se je bil prisiljen upokojiti, ni V\xc3\xa9zina nikoli izpustil kake tekme ali dovolil, da ga zamenja rezervni vratar. Igral je na 328 zaporednih tekmah rednega dela sezone in dodatnih 39 tekmah kon\xc4\x8dnice. \xc4\x8ceprav je ve\xc4\x8dji del svoje kariere igral v obdobju, ko vratarji niso smeli braniti druga\xc4\x8de kot v stoje\xc4\x8dem polo\xc5\xbeaju (pravilo so spremenili leta 1918), V\xc3\xa9zinaja danes \xc5\xa1tejejo kot enega najve\xc4\x8djih vratarjev v zgodovini hokeja na ledu. \xc4\x8casnik Montreal Standard ga je v njegovi osmrtnici celo ozna\xc4\x8dil kot\xc2\xa0\xc2\xbbnajve\xc4\x8djega vratarja v zadnjem dvajsetletju\xc2\xab._NEWLINE_V\xc3\xa9zina je bil v Montrealu priljubljen, nanj so pogosto gledali celo kot na najbolj\xc5\xa1ega igralca Canadiensov. Priljubljen je bil tudi med soigralci, ki so ga imeli za duhovnega vodjo ekipe. Pogosto so ga imenovali\xc2\xa0\xc2\xbble Concombre de Chicoutimi\xc2\xab\xc2\xa0(\xc2\xbbkumarica Chicoutimija\xc2\xab; kumarica je simbol mirnosti) zaradi svojega mirnega obna\xc5\xa1anja na ledu, prav tako je bil znan kot\xc2\xa0\xc2\xbbl\'Habitant silencieux\xc2\xab\xc2\xa0(\xc2\xbbtihi Habitant\xc2\xab; Habitant je bil tedaj vzdevek za Canadiense in tudi za francoske Kanad\xc4\x8dane na splo\xc5\xa1no), kar gre pripisati njegovi zadr\xc5\xbeani osebnosti. \xc4\x8cesto je sam sedel v kotu mo\xc5\xa1tvene sla\xc4\x8dilnice, kadil pipo in bral \xc4\x8dasopis. Ko je bila objavljena novica o njegovi smrti, so \xc4\x8dasniki po vsem Quebecu v njegov spomin objavljali \xc4\x8dlanke o njegovem \xc5\xbeivljenju in karieri. Za pobo\xc5\xbenega V\xc3\xa9zinaja so bile darovane mnoge katoli\xc5\xa1ke svete ma\xc5\xa1e in na njegovem pogrebu je ve\xc4\x8d kot 1500 ljudi pri\xc5\xa1lo v katedralo v Chicoutimiju._NEWLINE_Ve\xc4\x8dna V\xc3\xa9zinajeva zapu\xc5\xa1\xc4\x8dina je pokal, ki se imenuje po njem. Na za\xc4\x8detku sezone 1926/27 so L\xc3\xa9o Dandurand, Louis Letourneau in Joseph Cattarinich, lastniki kluba Montreal Canadiens, darovali pokal Vezina Trophy ligi NHL. Podeljevali so ga vratarju, ki je v rednem delu sezone spustil najmanj plo\xc5\xa1\xc4\x8dkov v svojo mre\xc5\xbeo. Prvo sezono je postal dobitnik pokala V\xc3\xa9zinajev naslednik v vratih Canadiensov George Hainsworth, ki je pokal osvojil tudi v prihodnjih dveh sezonah. Leta 1981 je NHL spremenila pravila podeljevanja pokala, tako da se ga danes podeljuje vratarju, ki so ga za najbolj\xc5\xa1ega vratarja v ligi preko glasovanja izbrali \xc5\xa1portni direktorji NHL mo\xc5\xa1tev. Hokejski hram slavnih lige NHL, ki je bil vzpostavljen leta 1945, je med svojih prvih 12 \xc4\x8dlanov vklju\xc4\x8dil tudi V\xc3\xa9zinaja. Leta 1998 je hokejski \xc4\x8dasopis The Hockey News V\xc3\xa9zinaja uvrstil na 75. mesto seznama 100 najve\xc4\x8djih hokejistov lige NHL vseh \xc4\x8dasov. V \xc4\x8dast prvega profesionalnega \xc5\xa1portnika iz Chicoutimija je mesto leta 1965 ime svoje \xc5\xa1portne dvorane spremenilo v Centre Georges-V\xc3\xa9zina.'